**Støttekriterier for Foras pulje**

Fora har én pulje til støtte af udviklingsprojekter, efteruddannelse, undervisningsmateriel og it.

Udvikling defineres ud fra tre formål:

* Øget undervisningsaktivitet
* Understøtte kernefortællingen
* Understøtte handlingsplan

**Udvikling**

Medlemsforeninger kan søge puljen til støtte af nye tiltag eller projekter, der er udviklende for og bidrager til folkeoplysningen under folkeoplysningsloven. Målet er således, at udviklingsprojekterne generelt bidrager til øget aktivitet i Fora.

Bestyrelsen kan efter indstilling fra puljeudvalget beslutte om en del af det samlede budget afsættes til udviklingsformål bestemt af bestyrelsen og iværksat af sekretariatet med udførelse af og/eller i foreningerne. Temaet vælges med udgangspunkt i foreningernes udviklingsbehov. Reservation af en del af puljen kan ske i forbindelse med behandling af halvårsregnskabet.

Bevilling af støtte til udviklingsprojekter skal ske på betingelse af, at foreningen sparrer med puljeudvalget og sekretariatet, samt at foreningen evaluerer projektet og medvirker til spredning af erfaringer til andre foreninger efter projektafslutning.

**Betingelser**

* Alle typer projekter eller aktiviteter kan være udviklingsprojekter.
* Almindelig drift støttes ikke
* Projektet må ikke være sat i gang før bevillingen gives.
* Der forventes egenfinansiering til udviklingsprojektet.

Ved projekter over 20.000 kr. forventes en egenfinansiering på mindst 25 procent i 2020.

**Ansøgning og bevilling**

Ansøgninger op til 5.000 kr. behandles af og bevilges af sekretariatet.

Ansøgninger mellem 5.000 kr. og 25.000 kr. behandles af puljeudvalget.

Ansøgninger over 25.000 kr. skal godkendes i bestyrelsen efter indstilling fra puljeudvalget.

**Uddannelse**

Foreningerne kan søge støtte til nedbringelse af kursusudgifter i forbindelse med inspiration og efteruddannelse for foreningens lærere, ledere, bestyrelsesmedlemmer og medarbejdere. Det skal dreje sig om kurser, som er relevante for den enkelte deltagers virke i foreningen. Kursusstøtten skal derfor anbefales af foreningens formand eller skoleleder.

Ved ansøgning skal der medsendes kursusmateriale samt begrundelse for underviserens deltagelse samt hvordan kurset udvikler instruktøren og foreningen.

Støtten gives til deltagergebyr, logi (der ikke er med i deltagergebyret) og transport.

Støtten ydes med 50 procent af udgifterne, dog maksimum 2.000 kr. pr. person pr. kursus eller pr. kursusmodul. Rejseudgifter beregnes efter billigste offentlige transportmiddel eller statens laveste kørselssats pr. kørt km.

**Undervisningsmateriel og IT**

Bevilling af støtte til indkøb af undervisningsmateriel og it sker under forudsætning af dokumentation for egen manglende mulighed for finansiering, dvs. foreningen leverer regnskab inkl. balance. Det er en betingelse, at der redegøres for, hvordan indkøbet gør enten nye fagudbud mulige eller gør, at eksisterende fagudbud kan fastholdes (fx udskiftning af udtjent maskinel). Det skal være muligt for en ansøgende forening med formue at argumentere for behovet for maskinelindkøb, trods det at foreningen har mulighed for at finansiere indkøbet selv.

**Undervisningsmateriel**

Der kan gives støtte til undervisningsmateriel af blivende værdi, som indkøbes til undervisningsbrug, for eksempel maskiner, redskaber, instrumenter.

Støtten skal muliggøre forbedrede vilkår for eksisterende kurser og fag under folkeoplysningsloven.

Der gives i visse tilfælde støtte til reparationer af større undervisningsmateriel. Der ydes af princip ikke støtte til nagelfast inventar med mindre der er tale om ændringer i forhold til myndighedernes minimumslovkrav om sikkerhed.

I 2020 ydes støtten med 75 procent af udgiften indtil maksimum 15.000 kr. En forening kan maksimalt opnå 15.000 kr. i støtte fra puljen. Denne regel kan suspenderes, hvis der er overskydende midler i puljen sidst på året, og foreninger kan søge dispensation fra reglen efter 1. oktober.

Foreninger med under 1.000 undervisningstimer kan 1 gang årligt og efter den 1. oktober søge støtte til køb af undervisningsmateriel uden egenfinansiering, såfremt der er uforbrugte midler i puljen

**IT**

Foreningen kan søge støtte til indkøb af én pc med programmer og eventuelt printer, der indkøbes som foreningens ejendom. Der kan maksimalt ansøges om støtte til én stationær computer pr. forening hvert 5. år eller til én bærbar pc hvert 3. år.

Støtten betinger at:

- Udstyret skal købes efter aftale og i samarbejde med Fora

- Det anbefales, at foreningen anvender ASA

- Foreningen skal have en hjemmeside.

Støtten til pc’er ydes med 50 procent af den samlede udgift, dog maksimalt 5.000 kr.

Andet it-udstyr, der støttes er: skærm til pc, projektor, printer, mikrofon/hovedtelefoner, webcam til stationær pc.

Andet it-udstyr støttes med maksimalt 50 procent af udgiften dog maksimalt 5.000 kr. pr. forening pr. 5 år.

**Ansøgningsfrister**

Der er ansøgningsfrist fire gang årligt for ansøgninger over 5.000 kr.:

15. februar

15. maj

15. august

15. oktober